Jordbær, ærter og honning. Alle tre ting er for mange lig med sommer. I de varme måneder holder flere nordjyder derfor et pitstop, når de kører forbi en af de mange vejboder, som frister med alskens godt fra haver, marker og plantager. Det kræver imidlertid en tilladelse, før det er lovligt at opstille en vejbod, og netop det faktum har en 71-årig mand valgt at se stort på. Mandag er han i Retten i Aalborg blevet idømt en bøde på 8000 kroner. - Jeg tænker, at det er en passende bøde under hensyn til sagens omfang. Det lyder rimeligt, siger Linda Jensen, der er anklagerfuldmægtig. Dobbelt op på bøde Det er ikke første gang, at den 71-årige mand får en bøde ind ad brevsprækken for at stille en vejbod op på en rasteplads ved Hjedsbækvej i nærheden af Suldrup. Ifølge anklageskriftet havde manden godt gang i bær- og grøntsagssalget i sommeren 2020. Et år senere var den så gal igen, da manden atter engang blev knaldet af politiet for det ulovlige salg. Tidligere har manden modtaget en bøde på 4000 kroner, og den er så nu blevet fordoblet i anden omgang. Under retssagen gik politiet efter at få ham idømt en bøde på 10.000 kroner. Anklagerfuldmægtig Linda Jensen fortæller, at manden accepterede bødestraffen.
En 71-årig mand skal til lommerne, efter han mandag blev idømt en bøde på adskillige tusinde kroner for ulovligt salg af grøntsager og frugt i en vejbod nær Suldrup.